钦定古今图书集成/明伦汇编/氏族典/第259卷 > 王神念
## 钦定古今图书集成/明伦汇编/氏族典/第259卷 > 王神念

按《梁书王神念传》：“神念，太原祁人也。少好儒术，尤明
内典。仕魏，起家州主簿，稍迁颍川太守，遂据郡归款。
魏军至，与家属渡江，封南城县侯。历武阳、宣城内史，
皆著治绩。还除太仆卿，出为持节都督青冀二州诸
军事。神念性刚正，所更州郡，必禁止淫祠。普通中，大
举北伐，征为右卫将军。六年，卒，赠衡州刺史，谥曰壮。”
神念少善骑射，既老不衰。尝于高祖前手执二刀楯，
左右交度，驰马往来，冠绝群伍，高祖深叹赏之。子尊
业，仕至太仆卿，卒。次子僧辩。